SIRI วิ่ง 3% ลุ้นรัฐกางแผนเปิดประเทศ-กระตุ้นศก. หนุนดีมานด์ต่างชาติฟื้น
SIRI วิ่ง 3% ลุ้นรัฐกางแผนเปิดประเทศ-กระตุ้นศก. หนุนดีมานด์ต่างชาติฟื้นซื้ออสังหาฯไทยหากเปิดประเทศเต็มตัว อีกทั้งพร้อมตอบรับทุกมาตรการอย่างเต็มที่เพื่อเป็นฟันเฟืองหนึ่งในการกระตุ้นเศรษฐกิจ
16 ก.ย. 2564

ผู้สื่อข่าวรายงานว่าวันนี้ (16 ก.ย. 2564) ราคาหุ้นบริษัท แสนสิริ จำกัด (มหาชน) หรือ SIRI ณ เวลา 15.09 น. อยู่ที่ระดับ 1.34 บาท เพิ่มขึ้น 0.04 บาท หรือ 3.08% โดยทำจุดสูงสุดที่ 1.34 บาท และทำจุดต่ำสุดที่ 1.30 บาท ด้วยมูลค่าการซื้อขาย 265.13 ล้านบาท

โดยก่อนหน้านี้นายเศรษฐา ทวีสิน ประธานอำนวยการและกรรมการผู้จัดการใหญ่ SIRI เปิดเผยความพร้อมของบริษัทฯ หลังจากที่สถานการณ์การแพร่ระบาดของ COVID-19 และปัจจัยหนุนบวกเริ่มมีแนวโน้มในทิศทางดีขึ้นว่า SIRI มีความพร้อมอย่างมาก เพื่อเตรียมรองรับดีมานด์ที่เพิ่มสูงขึ้นในทุกๆด้านจากสัญญาณการฟื้นตัวที่เริ่มกลับมา โดยเฉพาะกำลังซื้ออสังหาฯของชาวต่างชาติ ที่หลั่งไหลเข้ามาจากการเปิดประเทศ ซึ่งเป็นโอกาสสำคัญที่จะสร้างรายได้มหาศาล และขับเคลื่อนเศรษฐกิจประเทศ
รวมถึงทิศทางที่ดีจากการเริ่มทยอยออกมาตรการกระตุ้นเศรษฐกิจของรัฐบาลที่ช่วยผลักดันให้ภาพรวมเศรษฐกิจไทยเดินหน้าต่อได้ในช่วงเวลานี้ ซึ่ง SIRI มีโครงการอสังหาฯพร้อมอยู่ต่างๆในโลเคชั่นศักยภาพที่กระจายอยู่ทั่วประเทศทั้งในกรุงเทพฯ และหัวเมืองท่องเที่ยวต่างจังหวัดที่เป็นเมืองตากอากาศยอดนิยมของชาวต่างชาติ อย่าง ภูเก็ต เชียงใหม่ หัวหิน พัทยา รวมถึงชื่อเสียง คุณภาพแบรนด์แสนสิริ ที่ได้รับการยอมรับและมียอดขายอสังหาฯ สูงสุดในต่างประเทศมายาวนานกว่า 8 ปี ออฟฟิศและทีมงานในเซี่ยงไฮ้ ตลอดจนทีมขายและพนักงานที่ได้รับวัคซีนครบสองเข็มเรียบร้อยแล้ว
อย่างไรก็ตามมั่นใจว่า SIRI ผู้นำธุรกิจอสังหาฯหนึ่งในฟันเฟืองที่มีมูลค่าชี้วัดสำคัญต่อจีดีพีประเทศจะช่วยกระตุ้นให้เศรษฐกิจเติบโตขึ้นได้ในปีนี้ จากดีมานด์ที่อั้น (Pent-up demand) ของต่างชาติที่ต้องการซื้ออสังหาฯในไทยยังมีอยู่มาก โดยเฉพาะกลุ่มลูกค้าชาวจีน ซึ่งเป็นลูกค้าสำคัญหลักของ SIRI รวมถึงความเชื่อมั่นที่ดีของต่างชาติต่อการจัดการด้านระบบสาธารณสุขและการบริหารประเทศ
ขณะเดียวกันสถานการณ์ภาพรวมประเทศเริ่มมีแนวโน้มในทิศทางดีขึ้น จำนวนประชากรได้รับวัคซีนมากขึ้น บางส่วนเตรียมเริ่มฉีดวัคซีนบูสเตอร์โดสเข็ม 3 และรัฐบาลได้ออกมาตรการคลายล็อกดาวน์เบื้องต้นแล้ว นับเป็นสัญญาณที่ดีของประเทศในการเร่งเดินหน้าฟื้นฟูเศรษฐกิจของประเทศให้กลับมาหมุนเวียนได้ต่ออีกครั้งในทุกภาคส่วนธุรกิจ
ทั้งนี้ธุรกิจอสังหาฯเป็นหนึ่งในฟันเฟืองหลักของการกระตุ้นเศรษฐกิจประเทศ และเป็นภาพสะท้อนที่ดีของการเติบโตและขับเคลื่อนเศรษฐกิจองค์รวมของประเทศที่มี Multiplier effect หรือการหมุนเวียนระบบเศรษฐกิจจากหลากหลายภาคส่วนธุรกิจที่เกี่ยวข้อง อาทิ ธุรกิจก่อสร้าง คนงาน วัสดุและอุปกรณ์ก่อสร้าง เครื่องใช้ไฟฟ้า เฟอร์นิเจอร์ เป็นต้น
นอกจากนี้เชื่อมั่นอย่างยิ่งว่าทุกมาตรการกระตุ้นเศรษฐกิจประเทศของรัฐบาลที่เริ่มเตรียมทยอยเร่งผลักดันออกมานี้ จะเป็นปัจจัยบวกหนุนต่อธุรกิจอสังหาฯสร้างรายได้มหาศาลเข้าประเทศ SIRI ในฐานะผู้นำด้านธุรกิจอสังหาฯ พร้อมตอบรับทุกมาตรการกระตุ้นเศรษฐกิจรัฐอย่างเต็มที่เพื่อเป็นฟันเฟืองหนึ่งในการกระตุ้นเศรษฐกิจ และขับเคลื่อนธุรกิจในภาคส่วนอื่นๆส่งผลต่อภาพรวมเศรษฐกิจระดับมหภาค
“หลังจากนี้ เราจะเห็นประเทศไทยเดินหน้าไปในทิศทางที่ดีขึ้นอย่างแน่นอน เศรษฐกิจและการท่องเที่ยวจะกลับมาฟื้นตัว รวมถึงกำลังซื้อและแรงดึงดูดจากชาวต่างชาติ จากการผลักดันมาตรการกระตุ้นเศรษฐกิจของรัฐที่ออกมาหนุนธุรกิจอสังหา และอีกหลากหลายธุรกิจเมื่อประเทศมีเสถียรภาพในการจัดการบริหารในทิศทางที่ดี จะสามารถดึงดูดให้ประเทศต่างๆทั่วโลก หันมาลงทุนในประเทศไทยมากขึ้น ซึ่งรวมถึงการมองประเทศไทยเป็นที่อยู่อาศัยหลังที่สอง บ้านพักตากอากาศ หรือซื้ออสังหาฯเพื่อการลงทุน”  นายเศรษฐา กล่าว
 
 